**МУБАРАКДИРУЛРАЯ!**

**Физкультурникла Бархlиличил**

Августла 10 – физкультурникла бархlи саби.Иличил бархбасахъи, районна лебил физкультурникуни ва спортсменти, илдала тренерти, физкультурала учительти ва спортла ветеранти чула байрамла Бархlиличил уркlи-уркlилабад мубаракбирулра.

Районна физкультурникунани ва спортсментани районнизир, республикализир, илала дурар дурадуркlути спортла абзаназир белгити чедибдешуни дирахъули сари. Ил багьандан нушала районна спорткомитет республикализиб гьалартала къяяназиб саби.

Дирхулра, районна спортсментани, гьаннала гlергъира спортлизир сархути чедибдешуни имцlадикlахъниличи.

**М.Гlямаров, районна бекl**

**М.Мяхlяммадов, районна Администрацияла бекl**

**Хlушала байрамличил**

Районна лебилра строительти – хъулри, бекlахъудила, спортла объектуни лушанти, ремонтуназиб бузути устни гъамбируси чула санигlятласи байрамличил – строительла Бархlиличил уркlи-уркlилабад мубаракбирулра. Ил ишдус августла 10-личиб дурабуркlуси саби.

Районнизибти строительтани, чула устадеш пайдаладирули, дахъал хlянчи дирули сари. Чула устадеш ва багьудлуми дархьли пайдаладарили, гьаннала гlергъира чула гьала тlашдизурти мурадуни чедибдешличил тамандирниличи дирхулра.

Районнизибти лебилра строительтас, ил кьялилизиб бузули калунти ветерантас гlяхlси арадеш, разидеш, яшавлизиб эркиндеш, бузерилизир халати чедибдешуни ва кьумурлизиб баракат диубли дигулра.

**М.Гlямаров, районна бекl**

**М.Мяхlяммадов, районна Администрацияла бекl**

**Мубаракирулри!**

Дагъистан Республикала Бекl Р.Хl.Гдябдулатиповла ишдусла июльла 14-личибадси Указ хlясибли (№145), районна халкь социальный тяхlярли гlеббурцуси Управлениела начальник Ражабов Хlямзат Маяхlяммадрасулович, муниципальный цахlнабяхълизи кабурхути халкь социальный тяхlярли гlеббурцнилизир диахъубти сархибдешуни ва дахъал дусмала асилси бузери багьандан, Дагъистан Республикала Хlурматла грамоталичил наградить варили сай.

Ил награда бедниличил бархбасахъи, нушанира Хl.М.Ражабов уркlи-уркlилавад мубаракирулра. Бузерилизир гьатlира гlяхlти сархибдешуни, сунес чlумаси арадеш ва гlямрулизиб талихl камхlедиубли дигулра.

**«ЖУРУГА СТОЛ»**

**ГЬАЧАМ ГЬАТlИРА «ЗЕЛЕНКАЛИЧИЛА»**

Дагъистан Республикала Бекlла хъарбаркь хlясибли, республикала цархlилти гlяхlцад районтазиб кьяйда, нушала районнизирра адамти хlербирути юртани ва илдас юртани дарахъес дедибти ванзала участокуни вегlдешла арилизи, ихтиярлизи ляркьяхънила, ургар кахlелахъи хlисаблизи кайснилла хlянчи детурхули сари. Илгъуна ихтиярлис «зеленка» или бикlули саби. Ил заманаличиб кайснила шайчир хlяжатагардеш дакlударибти адамти нушала районнизибра бахъал лебли уббухъун. Гьанна ил хlянчи «мицlирбарили» ва лерилра районна шимазиб бетурхули саби. Иш дус ахирличи бикибхlейс ил хlянчи чараагарли хъараахъес гlягlнили биъниличила тlинтlли бурибсири гьалабван бетерхурси районна Администрацияла заседаниеличибра. Иличила сунела пикри цlакьбарили аргъахъибсири районна бекl **Мяхlяммад Амирович Гlямаровлира.**

Шалгlеббухъунси жумягl бархlи, августла цаличиб, районна Администрациялизиб, Администрацияла аппаратла руководитель **Б.Мажидовла** бекlдешлиуб «Журуга стол» дураберкlиб. Иличи биалли «зеленка» бирнилизир чула бутlакьяндеш лерти районнизибадти вецlалцад специалист жибариб. Илдази Баркакьади Мажидовли чучи гьарилличи хасти суалти дедиб.

«Журуга столла» бутlакьянчибани, мерла телевидениела гьалаб гъайбулхъули, «зеленка» касес багьандан чини се барес гlягlнисил саркъахъили буриб. Гьанбушибси хlянчи заманаличиб хъараахъес багьандан, районна адамтани се барес гlягlнисил бурули, «Журуга столличиб» гъайбухъун районна Администрацияла бекlла заместитель **Мяхlяммадов Мяхlяммад Гlябдуллаевич**, Администрацияла экономикала отделла начальник **Гlусманова Убайдат Мухтаровна**, кадастровая палатала районна филиала руководитель **Зубайру Вайсулов**, Администрацияла юридический отделла начальник **Мяхlяммадгlяли Гlялиев**, районна лебдешлис гьуни чебиахъуси комитетла ванзала масъултала хlекьлизивси специалист **Тlагьир Гlябдуллаев**, Сергокъалала шила ва администрацияла бекl **Хlясан Хlясанов**, районна пенсиябала фондла дугьабилзути адамтачил дурабуркlуси хlянчила шайчирси специалист-эксперт **Зарема Сулайбанова**, субсидиябала шайчибси отделла начальник **Хизри Мусаев**, хасти специалистуни **Гlялибулат Гlябдуллаев, Бяхlямад Гlисаев** ва цархlилти.

«Журуга столличив» гъайухъунси районна Администрацияла бекlла заместитель М.Гlяб.Мяхlяммадовли цабутlаван буриб:

- Адамти хlербирути юртани ва ванзала участокуни хlисаблизи кадурхахънила – «зеленкаби» далкьарахънила шайчибси хlянчи шимала администрациябазиб жигарчеббарес хlяжатбиркур, сенкlун илшайчирти нукьсандешуни камли ахlен. Иш дусла декабрь базла цаибил байхъайс «зеленкаби» далкьаахъурли хъараахъес ибси мурад нуша лебталалра гьала тlашбатурли сай районна бекlли. ИЛ бетерхахъес нуша иша цахlнадикибти лерилра, районна шимала администрациябала бурги ва «Зеленкаби» агарти адамти дузес гlягlнитира. «Зеленкаби» агартас челябкьлализир къияндешуни алкlан. «Зеленка» чараагарли хlяжатбиркур субсидияби кадилзахъухlели, нешдешла капитал кайсухlели, прописка бирахъухlели, адамтала хъулрази тlабигlятла газ кабирхьахъухlели ва цархlилти анцlбукьуназиб.

Къантlси заманала бухlнаб ил хlянчи хъараахъес багьандан мераначиб илшайчибси иргъахънила хlянчи жигарчеббарес хlяжатбиркур.

«Журуга столла» бутlакьянчибани буриб, «зеленкаби» дирахъутас икьалабиэс, илдала мурадуни дарес саби хlядурли биъниличилара.

Хlурматла гьалмагъуни, нушала газета бучlанти, «зеленкаби» касес багьандан хlушаб се челукьулил, хlушазибад се барахъес чини сегъуна багьа тlалаббирулил, чини хlуша инжитдирулрал, чичи кьабулагарлирал, чичи разилирал дурая хlушала пикруми. Газетализиб илдигъунти пикрумас мер камхlебиахъес къайгъи бирехlе.

**Нушала корр.**

**Суратлизиб: «Журуга стол»**

**Д-Хl.Даудовли касибси сурат**

Коллектив Сергокалинской Центральной районной больницы выражает искренние соболезнования своей коллеге **Умуризе Гаджиевой** в связи со смертью супруга и разделяет с ней горечь утраты.

**Свет будет подаваться без перебоев**

Жителей селений Джанга и Шамшагар долгое время беспокоила проблема частых перебоев в электроснабжении. Для ее решения электролинии этих сел были присоединены к электролиниям, идущим к центральной районной больнице и птицефабрике, благодаря чему жители этих сел будут обеспечены бесперебойным элекропитанием. Средства на эти цели были выделены из районного бюджета главой МР «Сергокалинский район» М.А. Омаровым.



Работы были завершены в течение 10-12 дней, бригаде Абдуллы Агаева выражена благодарность от районной администрации за качественно выполненную работу. В эту бригаду вошли рабочие Хизри Магомедов, Шамиль Абдуллаев, Ибрагим Сулейманов и Рамазан Магомедов.

**На снимке: бригада рабочих**

**День физкультурника в России**

Вдох глубокий, руки шире,

Не спешите — три-четыре!

Бодрость духа, грация и пластика —

Общеукрепляющая,

Утром отрезвляющая

(Если жив пока еще)

Гимнастика!

**В. Высоцкий «Утренняя гимнастика»**

День физкультурника отмечается в России во вторую субботу августа на основании Указа Президиума Верховного Совета СССР № 3018-Х «О праздничных и памятных днях» от 1 октября 1980 года. Этот праздник получил широкое распространение в 20-30-х годах 20 века, в первые десятилетия Советской власти, когда коммунистические пропагандисты внедрили лозунг: «В здоровом теле — здоровый дух».

18 апреля 1923 года было создано Московское пролетарское спортивное общество «Динамо». Общество было учреждено по инициативе группы сотрудников и военнослужащих ОГПУ и создавалось как организация, предоставляющая возможность занятия спортом сотрудникам органов безопасности и правопорядка. 19 апреля 1935 года Постановлением СНК СССР было создано Всесоюзное профсоюзно-кооперативное добровольное спортивное общество «Спартак», которое сыграло значимую роль в истории всего советского спорта. Спортсмены стали одними из наиболее популярных людей в стране. Ни одна праздничная демонстрация не проходила без участия гимнастов, футболистов и других представителей спортивной братии.

В университетах и институтах начали открываться физкультурные факультеты, а позднее целые учебные заведения готовили будущих физкультурников. Значение физкультуры и спорта в жизни общества трудно переоценить. Именно тогда власть осознала, что здоровая нация не может существовать без широкого приобщения к физической культуре, и профессии, связанные со спортом и физической культурой, стали популярными и востребованными. А практически во всех школах действовали спортивные кружки и клубы.

Физическую культуру принято понимать как сферу социальной деятельности, направленную на сохранение и укрепление здоровья человека, развитие его психофизических способностей для здорового долголетия. А укрепляя здоровье, физкультура и спорт совершенствуют и развивают не только тело, но и дух, воспитывают упорство в достижении цели, дисциплину, мужество, закаляют волю. Поэтому значение физкультуры и спорта в жизни общества трудно переоценить.

Сегодня День физкультурника своим профессиональным праздником считают все тренера, учителя физкультуры, спортсмены и простые любители физкультуры. А сам праздник продолжают широко отмечать в нашей стране. Во многих российских городах проходят всевозможные спортивные мероприятия и праздники.   
  
 **Пикри**

**«Селис бедибси цаибил мер!..»**

Дила пикри хlясибли, руководительла бегl гьалабси яргалис хlял-тlабигlят жагати ва умути диэс гlягlнити сари. Илди умуси рукововдитель биалли сунени гьуни чебиахъути халкьличил тlалабкардешличил, жавабкардешличил, дигиличил, вархьли ва уркlецlиличил вяшикlар. Сецад ахъси, кьудратласи ва кlантlиси тахличив виалра, сунела умутчерти къакъра цlакьра лерлидиадра Аллагьлизивад урухкlуси рукововдительла уркlилизиб иман бирар. Амма иман лебси, чекайзурли, умули узуси, сунела гlяхlти гьарбизуни лерси руководительлара вайти къаршикарти камхlебирар, сабира илала гьарил гьарбизличи кьясбикlути ва гlясибикlути, илала хатlаби даргес умцlути, къардухъалли разибирути ва ил къардухъахъес багьандан кlибяхlяндешра, макрура, вершадешра дакlудирути. Къакъбала гидгурала гlянкlбачирван илдигъунтала уркlбазирра цlудараби дамкъни камхlедирар. Илди рухlлизиб декlли зягlипти адамти саби. Чисалра кьадармабиаб илгъуна изала. Дебали хlейгеси биалра нушачибра лебти саби илдигъунти зягlипкарти.

Иш белкlлизиб биалли, лукlуси адам сайлин, районна руководительличила дакlу-гьаргли дила ца пикрири бурес дигулра. 2013 ибил дусла бузерила итогуни хlясибли, нушала район Дагъистайзиб, дубуртас гьаларти районти-ургаб, цаибил мерличи дурабухъун. Ил хабар гьалабван аргъибхlели нура уркlи-уркlилавад разивиубра. Чебаира цархlилти разибиубтира. Районнизи сунела гьаларла тарихла асилдеш сагадан чардулхъулигу или пикриухъунра. Иш къиянси, бамкьурси, алавла рушбатчиба, къачагъуна ва гъарачиба гарчли бицlибси замана хlялалси руководительлис узес гьамадли ахlен. Амма ил гlяхlси хабарла аргъибхlели уркlби мигла урца цlаличибси шангван руржесдяхlибтира чебаира нуни. «Селис бедибси районнис цаибил мер!? Се леба нушачиб барсбиубси, барибси?! Эгер нушала районнис илгъуна ахъси кьимат гили биалли, цархlилти райотазиб сегъуна вайси даража биэс гlягlниси?!» - бикlулри илди. Тамашахlейэс тяхlяр агара илдала кьясдешличи, хlулбала сукъурдешличи, лихlбала гlянцlдешличи, уркlбала цlудардешличи… Гьай-гьай саби чихъали сабил чула уми газетализи делкlахъес илди чlумали къаршили саби. Хlебиалли чуни дурибтачи пашманбиэс илдала пикри бургар.

Чумал дус гьалаб нуни районна газетализи «Тlалхlянала накьра-хана» бикlуси статья белкlунсири. Итхlели райцентрлизиб хlербирути жагьти, гьести гlямрула хьунул адамти, бара лагбизурти дурхlни, мурул адамти, диштlати някъла уркрачи бяканира кадихьили, кьакьурбикад шиннигlиб умцlутири, шин лерси гlиниз баргалри илаб яргаличи тlашкабилзутири. Къантlли буралли, бяканачилти уркрала вянкьяръала Сергокъалала шилизир бархlи ахъайчи тlашдилзути ахlенри. Гlур дакlудиуб «Водавозуни», шанти асибти шинни бужесбяхlиб. Хlера ил балагь гьанна агара. Районна ишхlелла руководительли арзиб ил гlянд. Ил лебил сергокъалалантани балули саби. Барсдеш ахlену ил?!

Сергокъалала шила кьакьурби дугурбазир хlябван цlябли дирутири. Агарбариб ил цlябдеш. «Райцентр операционная хlебиалли, себируси нушаб шала?» - бикlули саби гlяхlсант багьес хlейгути. Сергокъалала шилизи вайнукьабала вайти авараличи чехlеруди бузахъути 70 «хlули»-видеокамера кадизурли сари.

Райцентрлизирти гlукъа-къусличила районна газетализи зумали лукlусири. Гьарилли сунес дигна нясдешуни лайдикlутири. Сергокъалала шила кьакьурби, Сергокъалализивад Мяхlячкъалализи аркьуси вацlала сирт, Сергокъалала шила дублабси, «Вышкала муза» бикlуси мерличибси 15 гектарла майдан гьар журала гlукъа-къусли дицlибтири, илди гягlдикlутири. Вегlагарти хурала дахъдешли дугили адам дуравхъес тяхlяр хlебири. Гlур се бетаура? Арзиб ил гlянд. Шила кьакьурбази гlукъа лайдикlути дахъал хасти тlакьни кадихьахъиб, халаси багьа бедили асибси хасси машинали иларти гlукъа къябберд агарли лайдикlули сари. Районнизиб акlахъуб умудешличи чехlеруди бузахъуси хасси комиссия, сунесра бекlдеш дарахъес районна Администрацияла бекlла заместитель М. Гlяб. Мяхlяммадовличи хъаркабарибси. Бахъла бутlакьяндешличилти, умудешла шайчирти дахъал билхъаби дурадеркlиб ва дурадуркlули сари. Гlукъа-къус лайдикlути хасти мерани акlахъуб. Къантlли буралли, Сергокъала гlукъа-къуслизибад умубариб. Гьалаб гlукъа-къусли кlапlбарибси майдайчи гьанна бамсри ихъуси анхъ бирули саби. Умудешла шайчирти хlянчи даимдарили сари. Умудешла хlянчи бузахъули саби районна лерилра шимазиб. Барсдеш ахlену ил?!

Бусягlят райцетрлизиб МУП «Благоустройство» бузули саби, миллионти дедили асили бузахъули леб сагаси техника: грейдер, эксковатор, минитрактор, КАМАЗ ва цархlилти. Гьанбушибси предприятиели сунела бузери челис-че къулайбикlахъули саби.

Бусягlят районна халкь дужути шинничил 80 процентла гlеббуцили биалли, аги гьатlира къулайбирар, бусягlят бирули лебси Бурдеки-Кичихlямри-Сергокъала бикlуси водопровод балкьаурхlели.

Сецад зигаръала дириба халкьла хутlла шайчир. Гlергъити дусмазир районна халкь хутlла шалаличил гlеббуцес багьандан дахъал хlянчи дарили сари. Илдази кадурхули сари сагадарибти 30 трансформатор, хутlла 1700 опора. Хlянчи бусягlятра даимдиубли сари.

Районна бекlли бугаси пикри бяхlчиаили сай районна лерилра шими тlабигlятла газличил гlердуцниличи. Детурхули сари илшайчирти хlянчи. 8 ши тlабигlятла газличил гlердуцили, вецlнуцара шилизи газ аркнила хlянчи даимдарили ва гьанналаур илди мурадунас 100 миллион къуруш харждарили сари. Имцlалин илди харжани инвестортала детаурли сари.

Бикlуливан, гьундури гlямрула туми сари, сарира гьар адамлис гьар бархlи чархлизир тумиван гlягlнити. Дагъистайзиб хlурматла адамтачил машгьурси Сергокъалала шила духlнарти гlяхlцад кьакьурби гьаларти дусмазир чузибад хя букьес хlебиэсли вайси даражаличир дири. Агарсири шантала кьабулагардешличи лехlихъусира. Ишар шалгlеббухъунси дуслизир гехlел кьакьа къирли дуцили, ва иш – 2014 ибил дуслизир урчlемал гьатlира кьакьа къирли дурцни даимбарили саби. Мурегала, Кьадиркентла, Краснопартизанскла шимази аркьути гьундури къирли дуцахъиб, мераначир гьундури дирнила ва ремонтдирнила дахъал хlянчи дарахъиб. Первомайсклизибад Сергокъалализи бикайчи хан гьуни къирли бурцни Сергокъалализи абаэс кlел километр калайчи балкьаахъурли саби. Къарабудагъкентлизивад Сергокъалализи лявкьуси гьуни сагали къирли бурцнила хlянчи даимдарили, Гъурбукlила шила мякьла садаили сари. Сергокъалализивад Лаваша аркьуси гьуни къирли буцили хъараахъурли саби. Илди хlянчилис кlидарш миллионничирра имцlали къуруш арцла харждарили сари. Бусягlят биалли Сергокъалализивад районна урчlемал шилизи ва махьурбази аркьуси гьуни сагабирнила, бархьбирнила, диркьбирнила хlянчи детурхули, илаб ишбархlила зурбаси, дебали кьуватчебси, шурми дялчуси техника бузули саби. Илар дирути хlянчи чедиухlели бахъал тамашабирули саби. Илди хlянчилис харждарахъес 340 миллион къуруш чедаахъили сари. Сергокъалализибад Къянасирагьила шилизибикайчи гьуни къирли буцес пикрибарили саби.

Вецlани дусмазир ремонтхlедарили кьикlли тlутlукадикlути районна школабала ва дурхlнала унхърала юртанала агиличи хlеръая гьанна. Лерилра школаби капитальный тяхlярли ремондарахъили, хъулчри, унза-улкьай, чябурти сагадарахъили ва цархlилти хlянчи дарахъили сари, илди дарахъеслира 44 миллион къуруш харждарили сари. Хlурехъиб сагаси школа абхьиб, Мурегаб спортла сагаси кlялгlя бузерилизи каиб. Гl. Батирайла уличилси лицейлизиб спортла зал сагабариб. Мургукла шилизи ишхlелла журала сагаси школа барахъес 160 миллион къуруш декlардарили сари. Районна центрлизиб, 120 миллион къуруш харждарили ва лерилра шуртlри лерси дурхlнала анхъ – «Олимпийский» барахъиб. Къантlли буралли, даимдиубли сари районнизир район сагабирнила, чеахъбурцнила хlянчи. Дарсдешуни сари илдира.

Районна экономикаличила сейкlес вирара? Ил хъарихъули саби агропромышленный комплексличи. Имцlалин пикри бяхlчиаили саби тlутlи дашахъниличи,гlяхlси сабухъ лугути цlедешла унхъри удатниличи, биштlаси ва ургабла бизнес гьалабяхl арбукниличи, иличибли имканти алкlули сари адамтас хlянчила мерани акlахъес ва баркьагарти камбиахъес. Пикрибарили саби райцентрлизир хlянчила мерани лерти предприятиеби акlахъес, гьаларла МТС, ПМК-гъунабти ва цархlилти.

Арагlебли районнизир дарибти хlянчи гьандушалли белкlдебали халабиур.

Гьай-гьай районнизир ахlерзибти масъулти лерал. Илди районна бекlлира ункъли далули сай, далули сари районна халкьлира. Анцlбукь илди далнилизиб ахlен, цабиубли, дарсур пикруми иргъули, илди арзес бузнилизиб саби. Хlушанира иргъулра нунира Дагъиста районтала ва шагьуртала ишхlелла цацабехl руководительтачила. Илдани бюджетла арцани халати кьадуртазир дилгlули, халкьличиб чебдукаркlули, цlуръала кьаклабад кьацl дурайсули, бемдурли баргбердайчи тухри даткаэс хlейгули, бархьдеш бурес дигусила лезми дурайсули вяшкабикlули саби. Илди ишбархlи гьаман-гьаман пужбирули ва хlентlа бехъубхlели кьургниван, бебшили берцес аварабирули саби. Илди-ургаб кам-камли биалра леб «цlябдешлизи» кабатуртира, амма азадти рушбатчиби бахъ-бахъал саби, сабира «очишениеличи» хlерти.

Районна бекl Гlямаров Мяхlяммад Амирович ца гьунибаъниличив адамтази ишкьяйда икlули аргъира:

- Нунира рушбатуни сахlейсис, хъямхlейкlус, хlукуматла кисализи ухlнахlелхъас, къалп, зулму хlедирис, бархьдеш, хlялалдеш чердикlили узус. Хlушара илкьяйда вяшдикlули дигахъира. Наб дигули ахlенра ну иш къуллукъличивад арякьи гlергъи районна халкьли набчила дила дурхlнази, гъамтази, гьалмагъунази вайти пикруми дурули. Наб дигулра районнизир гlяхlти къел датес, адамтала «Агь, сунес хlялалдиъ!» ибси кьимат сархес. Амма нуни ил сеннира сархес хlейрус, эгер хlушани гlевхlевцасли, хlушани кумек хlебарадалли, дилара хlушалараургар дигира цадешра хlедиалли.

Районна бекlли илди гъай дурибхlейчирад хlябал дус адякьи сари. Гlяхlти дарсдешуни акlуб. Хlера, гьалабван районна газетала редакциялизи, набчи ца адам ацlиб. Илини, Гlямаровлис дезабарили, назмула хlябцlали куплет делкlири. Илгъуна назмуличил ца гьатlи хьунул адам ракlиб. Кьанниван илдачила гъай детаурхlели районна бекl набзи викlар:

- Вари, вари, асухlебирар илди кадяхъес! Набчила ахъти гапъалара, дезала назмуртира газетабази кадирхънили дила хlурмат-хатир черяхlхlедиру, иличи къаршили – дулъа. Гьарил секlа сунела умцла лебси саби. Ну набчила гапикlахъес ахlенра узуси, барибси гlяхlдешла кьадри балалли баибси саби. Гlе, вархьли сай Гlямаров. Набзира бикlар хlушани районна бекlличила гапла макьалаби имцlали кадирхъулра или. Илван дузадалли хlушачилара кадирхъехlе или бурулра нуни. Сенкlун адамтани илис баркаллаби нушачи дашахъули сари. Нушани илди гьирбарили лукlахъути ахlен. Масала, бунагькар виаслира, Чевяхlси Аллагьличи вирхуси адам сайлин, нуни чедиулра районна бекlли мижитунас, шила хlябрас дирути гlяхlдешуни. Ил секlайс я ну, я цархlилти илис баркалла хlедикlес дирули ахlенра. Районна бекl кlина хlяж барибси, Кьуръан делчlунси адам сай. Илгъуна адамла уркlилизиб иман хlебиэс хlебирар. Уркlилизиб иман лебси адамлизиб биалли чисалра вай барес, чичилра зулму барес, чис биалра зарал барили, сунес хайри сархес ихтияр агара. Гlямаров урчlемал дурхlяла дудешра сай. Сунела дурхlнасгъуна гlяхlдеш районна халкьлисра биубли дигули виалли илизир сари илала чевяхlдеш ва асилдеш. Сунела баркьудлумачибли ил секlал марбарес дигули сай илис.

- Ишбархlи хlу иш районнизивад аркьядли хlуни се архида, ишаб хlела се кавлана? – хьарбаира Махlяммад Амировичлизи.

- Се архуси ишабад нуни, яра ишаб батеси се леба дила цархlилтала агарси? Хlера иш дила някълизибси бабза блокнот архис, сунезирра ну районна бекlличи вакlибхlели арзес пикридарибти ва арзили бекlиубти ва бекlхlебиубти масъултачила баянти делкlунси. Ну иша гъаргъдешла пикрумачил вакlибси ахlенра. Эгер илкьяйда пикрибикlути леббиалли илди мурхьли хатlабиркули саби. Агара набзир илдигъунти кьасани.

Сай Мяхlяммад Амировичлира бурули кьяйда, илини сунела бузерила гунзри умудешличил дархдасахъи сай. Умули, хlялалли, сабухъчевли узес ва иличирли халкьла бирхаудира дигира сархес ишбархlи гьамадли ахlен. Улкализиб ва Дагъистайзиб билгlули пужбирути хlякимти чебиухlели хlякимтачи халкьла бирхауди камкали саби. Ил секlал умули бузути хlякимтасра диргалабулхъули саби.

Нушачиб лебли саби лезмуначил къизбикlути пайдаласи хlянчи я чуни хlебирути, я бируси хlелтути. Дила пикрили Дагъиста дубуртас гьаларти районти-ургаб, 2013 ибил дусла итогуни хlясибли, нушала район цаибил мерличи дурабухънилис марти бикьруми лерли сари. Ил багьандан бачабирхес хьулчи нуни чебиули ахlенра. Эгер ну хатlаиркули виасли дурая хlушала пикрумира. Хатlахlебиркути биалли чуни селра хlебирути бирар.

**Айдимир Каймаразов**

**Юбилей**

**Нушала Гlяхlмадпаша!**

Ванашимахьилизив акlубси, бусягlят Кьадиркентла шилизи минакайубси Рашидов Гlяхlмадпаша Мажидович бахъал даргантани вала. Ил публицист, педагог ва РФ-ла журналистунала Союзла член сай. Илала бегlти Мажид ва Загьидат ургубаланти сабри. Илдани урчlемал дурхlя абикьур, гlяхlси бяркъ бедиб. Гlяхlмадпаша Дагъиста халкьла поэт Рашид Рашидовла узи сай.

Гlяхlмадпаша дургъбала дусмала урши сай. Къиянтири илала дурхlядеш. Къиянти дурхlядешли ил адамти дигахъес, уркlецlичевсили вирахъес бурсивариб. Виштlали левалли илини бузерила кьадри багьур. Ил багьандан ил цацабехlтиван чевукан ветхlеурну, узули хlериран ветаур. Гlяхlмадпашани ва илала гlямрула гьалмагъ Рашидатли шел дурхlя абикьур, гlяхlси бяркъ бедиб, багьудлумачи бегlбариб.



Чинав узули калун виалра Гlяхlмадпаша жавабкардешличил узусири. Ватlайс къуллукъ барили гlергъи, ил БАМ-лизив, мургьи адилтlуси мягlдайзив, стройкабачив ва цархlилти мераначив узули калун. Гlяхlцад дусмазиб илини Лавашала районна Ташкапурла ва нушала районна Кьадиркентла школабазиб директорла хlянчи бариб. Гlергъити дусмазив ил гlибкьли узуси публицист сай. Дахъал сари илини газетабазир ва сунела жузазир ахъдурцути темаби. Гlергъиси замана илини сунела жузазир багьудила, медицинала, шила хозяйствола, культурала, рухlла масъулти ахъдурцули сай. Лерти нукьсандешуначи критика бирули сай. Дахъал сари илини ахъдурцути масъулти. Ил гьаман нушала редакциялизи айцlур. Декlар-декlарти белкlани гьаладирхьу. Ил шаласи челябкьличи, адамтала диги чардулхъниличи вирхули сай.

Ишдусла августличир Рашидов Гlяхlмадпаша Мажидович акlубхlейчирад 80 дус диркур. Ил илала творчествола ва гlямрула ахъдеш саби. Гlяхlмадпашас челябкьлализирра гlяхlси арадеш, творчестволизир гьарбизуни диубли дигулра. Гlяхlмадпашани цацахlели сунела цlакьани поэзиялизирра ахтардидирули сай. Гьаларван илини редакциялизи гьаладихьибти сунела назмуртазирад сари ишди ишбархlи нушала газета бучlантас гьаладирхьутира.

**Айдимир Каймаразов**

**Суратлизив: Гl.М.Рашидов**

**Неш**

Нешичиб дурхъаси жан

Хlебалас нуни марли,

Илала хlулбала хlер

Хъумхlертисра гlямрулис.

Улкализиб нешани

Бахъал саби нушала,

Амма дила нешгъуна

Хlейрар или гьамбиркур.

Гьанбиркур наб мурталра

Дяхlла разидешличил,

Халаси сабурличил

Дугьарилзи ил набчи.

Халаси сабурличил

Иргъахъиб набзи нешли,

Гlямрула баркьудлуми

Сен-сен деркlес гlягlнисил.

Наб мурталра гьанбикур

Нешли дурути дугьби,

Гlямрула декlти бурхlни

Сен-сен деркlес гlягlнисил.

Наб мурталра гьанбиркур

Нешли дурути дугьби,

Адамтачи дигили

Деркlая гlямру рикlни.

Хъумхlертисра сеналра

Нешла ванати някъби,

Нуша разидирути

Нешла саркъибти хlулби.

Каммабиаб нешани

Нуша-ургаб мурталра,

Бахъ хумарси бирарну

Неш агарси замана.

**Аркьули сари дусми**

Дусми сари аркьули

Ухънадеш гlердиули,

Аркьули сари дусми

Арадеш камбирули.

Акlубхlейчирад нуни

Деркlира дахъал дусми,

Сабура разидешра

Бекlлил кахlедарили.

Гlямрула гьундурачир

Чуйнара дяхlчидизур,

Адамла ламартдешра

Вайти баркьудлумира.

Гlямрула гьундурачир

Чуйнара дяхlчидизур,

Адамла адамдешра

Гlяхlти баркьудлумира.

Эй, адам, гlямрулизиб

Каммабиридра хlуни,

Разидешра, сабура,

Гlяхlси мухlлила гъайра.

Разидешра, сабура

Гlяхlси мухlлила гъайра

Дихадли гlямрулизир,

Пашманхlейруд сеналра.

**Лябкьян нушаб замана**

Вайти пикрумазибти,

Камли ахlен адамти,

Амма илдала гlямру

Сари дебали камти.

Гlяхlтипикрумазибти –

Биаллири кам-камли,

Илдала хlурмат кьимат

Кавлули сари ахъли.

Сен или хьарбаадли,

Гlяхlси пикрумар адам,

Даим хlурматра сайра

Кавлан ил чинавалра.

Пикриагар диубли

Гlяйибти чехlейсули,

Нуша сарра паргъатли

Бархьдешагни чейсули.

Лябкьян замана нушаб

Лебилра барсбиэсил,

Бархьси гьуйчи каили

Гlямру даим диэсли.

**Чедаира замунти**

Чедаира замунти

Адам кьакьаирути,

Мискиндеш гlярдаили

Пикруми алкlахъути.

Чедаира замунти

Беркес азикъ агарти,

Низбала каш баррили

Нешли паргъат дирути.

Чедаира замунти

Бархlехъ цlяббиубхlели,

Алкес чирагъ агарли

Цlяб хъули кадирути.

Чебаира замана

Шанти булхъуси шила,

Бакlили саби или

Ленинадала шала.

Чебаира замана

Хlукуматла машинти,

Шилизи дакlибхlели

Шанта шадлихъ бируси.

Мадакlаб адамтачи

Мискиндеш муртлисалра.

Бахъ язихъти дирарну

Гlямру хlебирутала.

**Дила дубурла вава**

**(хабчаблис)**

Дай хlерилизиб бучlул

Дила дубурла булбул,

Уркlилаб бухlнаб ухул

Дила дубурла вава.

Ратаби, хlу, ратаби,

Нуни чейънар мурталра,

Пахрура разидешра

Даимдиахъес дила.

Ратаби, хlу, ратаби,

Бац Берхlиван ухули.

Хъалибарглис ахlерси

Гlямрулизир дурхъаси.

Ратаби, хlу, ратаби,

Ратаби хlела дурхlнас,

Аралии абикьахъес

Разили хlербиахъес.

Ратаби, хlу, ратаби,

Нам мурталра ахlерси,

Нам мурталра дурхуси

Нам мурталра шаласи.

Ратаби, хlу, ратаби,

Ну мицlилли левалли.

Арадеш ва разидеш

Набзир лерай къулайли.

Арадеш габ Аллагьли

Гlямрулизиб даимлис

Калаби талихlчерли

Дигуливан уркlилис.

**Нуни багьес хlейрулра**

Чина аркулра нуша

Нуни багьес хlейрулра.

Дурути дахъал сарли

Бирул чехlебиулра.

Цабехl бикlули саби

Замана вайси саби,

Замана вайси ахlен

Адамти саби вайти.

Цабехl бикlули саби

Ишбархlила замана

Дугlрухъ капитализма

Абилкьулра нушани.

Цархlилти бикlулои саб

Дунъяличиб агарси,

Хъямчибаан бицlибси

Улка саби нушала.

Ну вирхулра халкьличи

Бархьдеш чеббикlибтачи,

Даим хlянчилизибти

Бузути адамтачи.

Дашира, гьалмагъуни,

Сабур имцlабирехlе

Бархьдеш ахъли бихехlе

Гьундури гlяхlдирехlе.

**Ругерти**

Агь, ругерти, ругерти,

Паргъатагар ругерти.

Адам паргъатиахъес

Бамсрегули дургъанти.

Агь, ругерти, ругерти

Хlуша каммадиарти,

Вакlибхlели хlушачи

Уркlи паргъатбиранти.

Бургъул урхьа ругертас

Баркалла балахъули,

Чуйнара кьадарира

Каспи урхьула дублив.

Агь, ругерти, ругерти,

Наб хlуша дахъ ахlерти.

Бакlибхlели кьакьадеш

Уркlи паргъатбиранти.

**Картошка**

Ит дявтала замана

Халкь гушти замунтазиб

Гуштас гьаладирхьули

Калунти лерра хlуша.

Наб жагали гьанбиркур

Кьацl агарси замана,

Дукутири нушани

Картошкара низбира.

Бусягlятра нушала

Эркинти гlямрулизи

Гlяхlти сари картошка

Нушала кьумурлизир.

Дашира, гьалмагъуни,

Имцlарихlе илди

Картошкали делгlехlе

Дацlли кавлунти хъуми.

**Гlиниз**

Ассаламу гlялайкум!

Гlиниз дила ахlерси,

Вакlилра хlечи гlяхlлад

Дурхlядеш гьандикахъес.

Ну хlечи вакlибсири,

Виштlахlели нешличил,

Илхlели сайригу ну

Тянишиубси хlечил.

Дикили сари дусми,

Хlу гьалаб чебаибла,

Амма барсдеш агалли

Лебри хlу ишбархlира.

Шантани бихlулри хlу

Шантас дила ахlерси.

Шантани бихlулри хlу

Шантас дила дурхъаси.

Агь, гlиниз, дила гlиниз,

Дяргlибти сар хlела шин.

Каммабиаби нушаб

Гlямрулизиб шантала.